钦定古今图书集成/明伦汇编/氏族典/第436卷 > 《廖用贤尚友录》 > 马仙琕
## 钦定古今图书集成/明伦汇编/氏族典/第436卷 > 《廖用贤尚友录》 > 马仙琕

按《梁书马仙琕传》：“仙琕字灵馥，扶风郿人。少以果敢
闻。遭父忧，毁瘠过礼，负土成坟，手植松柏。起家郢州
主簿，迁武骑常侍，为小将。永光中，累有战功，以勋至
宁朔将军、豫州刺史。义师起，仙琕乃解兵归高祖。天
监四年，王师北讨，仙琕每战，勇冠三军，当其冲者莫
不摧破。授辅国将军，迁南义阳太守。累破山蛮，郡境”
清谧。以功封浛洭县伯。魏豫州人白早生以悬瓠来
降，高祖使仙琕赴之。魏中山王元英率众十万，攻破
悬瓠，仙琕不能救，魏军遂进据三关。仙琕坐征还为
云骑将军，出为仁威司马府主豫章王，转号云麾，复
为司马，迁太子左卫率，进爵为侯。十一年，迁豫州刺
史。仙琕自为将及居州郡，能与士卒同劳逸，故士卒
亦甘心为之用。在州四年，卒。谥曰刚。子岩夫嗣